Du er på Youtube nå

«Du er på Youtube nå» er en norsk sang som ble skrevet av Øystein Sunde og utgitt 11. november 2016 på Sundes musikkalbum Bestefar. Opptaket ble gjort i Rainbow Studio i Oslo i årene 2014-2016 med Jan Erik Kongshaug som lydtekniker.

Teksten handler om ulempene ved digitale overvåkningskameraer, og video-opptaksmuligheter på mobiltelefoner. Dersom man har vært uheldig i det offentlige rom, kan opptak gjort med den slags, henge ved en resten av livet. Ellers syntes Sunde det var en artig idé å sammenblande musikkstil fra 1920-årene med et teksttema fra 2010-tallet. Teksten er gjengitt i CD-heftet/omslaget til Bestefar.

«Du er på Youtube nå» har blitt spilt på konserter siden september 2014. Sunde spilte den i TV 2-programmet God morgen Norge (sendt 25. november 2016) hvor han spilte på sin Martin signaturgitar. Da Sunde var gjest i Ordentlig Radio den 11. november 2016, ble studioversjonen spilt med alternativ tekst i andre vers.

Musikere og instrumenter 

Øystein Sunde: vokal, akustisk gitar, ukulele
Per Frydenlund: sopransaksofon
Børre Frydenlund: tenorbanjo
Christian Frank. bassaksofon

Referanser 

Sanger fra 2016
Sanger skrevet av Øystein Sunde